מכבי תל אביב ניצחה אמש (ראשון) 67:94 את ברק נתניה במחזור האחרון של העונה הסדירה, אבל זה לא מה שמעניין את אנשי הקבוצה הבוקר. הפורוורד ניק קיינר-מדלי אושפז בבית חולים איכילוב בגלל שסבל מדופק לא סדיר. הוא נבדק ויישאר להשגחה במשך הלילה, כאשר הוא צפוי להשתחרר מחר.
עוד לפני המשחק מול נתניה, שחקני מכבי ת"א ערכו בינם לבין עצמם אסיפה עצמאית ללא המאמנים במטרה לחזק אחד את השני ולהעלות את המוטיבציה. "זה הזמן להיות ביחד, זמן פלייאוף", היה המסר בהתכנסות של הצהובים.
"הרגשתי מצוין. אני מכין את עצמי לרגעים המכריעים של העונה, להיות מוכן לכל דקת פרקט שאקבל ואני מקווה להמשיך לקבל בטחון, לעשות עבודה טובה ולקבל דקות", הסביר מורן רוט בראיון לאתר ערוץ הספורט. "עכשיו המאני טיים האמיתי, פלייאוף, דרבי".
"עכשיו מגיעה אחת הסדרות הגדולות שמחכים לה כל כך הרבה שנים", הזכיר רוט לקראת המשחק הראשון מול הפועל ת"א ביום חמישי. "אנחנו צריכים את זה בשביל הקהל שלנו, קיבלנו ממנו הרבה תגובות על הדרבי ואנחנו מקווים להחזיר להם".
כרכז אתה צריך להיות הבוס על המגרש. עד כמה זה קשה כשאתה לא מקבל הרבה קרדיט העונה?
"כשאני עולה אני לא חושב כמה שיחקתי או לא שיחקתי. אני מנסה להתרכז בדקות שלי על המגרש, לעשות את הפעולות הכי טובות למען הקבוצה, וזו החוכמה הגדולה. מי שחזק בראש, בסוף קוצר את הפירות. ההתמודדות היא הרבה מאוד מנטלית, אני בא בכושר טוב לפלייאוף ואני מקווה שזה ישתלם".